62023CJ0725
BREITHIÚNAS NA CÚIRTE (an Naoú Dlísheomra)
12 Nollaig 2024 (
*1
)
(Tarchur chun réamhrialú – Treoir 2011/7/AE – Cur in aghaidh íocaíochtaí déanacha in idirbhearta tráchtála – Idirbhearta idir gnóthais – Conradh léasa tráchtála – Airteagal 2(8) – An coincheap ‘suim atá dlite’ – Athshonrascadh muirear cíosa agus costas a bhaineann le cíos)
I gCás C‑725/23 [Tusnia] (
i
),
IARRAIDH ar réamhrialú de bhun Airteagal 267 CFAE, ó Sąd Rejonowy Katowice – Wschód w Katowicach (Cúirt Dúiche Katowice-Katowice Thoir, an Pholainn), trí bhreith an 9 Deireadh Fómhair 2023, a fuarthas ag an gCúirt an 27 Samhain 2023, sna himeachtaí
M. sp. z o.o. I. S.K.A.
v
R.W.,
tugann AN CHÚIRT (an Naoú Dlísheomra),
agus í comhdhéanta mar seo a leanas: N. Jääskinen (Rapóirtéir), Uachtarán Dlísheomra, M. Condinanzi agus R. Frendo, Breithiúna,
Abhcóide Ginearálta: A. Rantos,
Cláraitheoir: A. Calot Escobar,
ag féachaint don nós imeachta i scríbhinn,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–
M. sp. z o.o. I. S.K.A., ag A. Kuleszyńska, radca prawny,
–
Rialtas na Polainne, ag B. Majczyna, i gcáil Gníomhaire,
–
an Coimisiún Eorpach, ag M. Ioan, D. Milanowska agus M. Owsiany-Hornung, i gcáil Gníomhairí,
tar éis cinneadh a dhéanamh, i ndiaidh an tAbhcóide Ginearálta a éisteacht, breith a thabhairt ar an gcás gan Tuairim,
an Breithiúnas seo a leanas:
Breithiúnas
1
Baineann an iarraidh ar réamhrialú le léiriú ar Airteagal 2(8) de Threoir 2011/7/AE ó Pharlaimint na hEorpa agus ón gComhairle an 16 Feabhra 2011 maidir le cur in aghaidh íocaíochtaí déanacha in idirbhearta tráchtála (IO 2011 L 48, lch. 1).
2
Rinneadh an iarraidh seo in imeachtaí idir M. sp. z o.o. I. S.K.A. (‘M.’) agus R. W. maidir le sonraisc le haghaidh costais a d’íoc M a bhaineann le háitiú réadmhaoine le haghaidh úsáid tráchtála a aisghabháil, ar sonraisc iad a d’íoc M. ach a cuireadh chuig R.W. de réir conartha.
An dlí lena mbaineann
3
Leagtar amach an méid seo a leanas in aithrisí 3, 8, 9 agus 19 de Threoir 2011/7:
‘(3)
I gcás idirbhearta tráchtála idir oibreoirí eacnamaíocha nó idir oibreoirí eacnamaíocha agus údaráis phoiblí, déantar go leor íocaíochtaí tráth is déanaí ná mar a comhaontaíodh sa chonradh nó mar a leagadh síos sna coinníollacha ginearálta tráchtála. In ainneoin na hearraí a bheith seachadta nó na seirbhísí a bheith déanta, íoctar mórán de na sonraisc lena mbaineann i bhfad tar éis an sprioc-ama. Bíonn tionchar diúltach ag na híocaíochtaí déanacha sin ar leachtacht na ngnóthas agus fágann siad gur deacra bainistíocht airgeadais a dhéanamh orthu. Bíonn tionchar acu freisin ar a n‑iomaíochas agus a mbrabúsacht nuair is gá don chreidiúnaí maoiniú seachtrach a fháil de thoradh íocaíocht dhéanach. An baol go dtarlóidh na héifeachtaí diúltacha sin, is mó go mór fada é le linn cor chun donais eacnamaíoch nuair is deacra teacht ar mhaoiniú.
[...]
(8)
Ba cheart raon feidhme na Treorach seo a theorannú d’íocaíochtaí arna ndéanamh mar luach saothair ar idirbhearta tráchtála. [...]
(9)
Ba cheart gach idirbheart tráchtála a rialáil leis an Treoir seo is cuma cé acu idir gnóthais phríobháideacha nó gnóthais phoiblí nó idir gnóthais agus údaráis phoiblí a dhéantar an t‑idirbheart [...]
[...]
(19)
Is gá costais aisghabhála arna dtabhú de dheasca íocaíochtaí déanacha a chúiteamh le creidiúnaithe ar bhonn cothrom d’fhonn íocaíochtaí déanacha a dhíspreagadh. Is éard ba cheart a áireamh sna costais aisghabhála freisin aisghabháil na gcostas riaracháin maille leis an gcúiteamh ar chostais inmheánacha arna dtabhú de thoradh íocaíochtaí déanacha ar cheart suim íosta shocraithe a chinneadh ina leith leis an Treoir seo, suim a fhéadfar a charnadh de thoradh an úis ar íocaíochtaí déanacha. Is é an aidhm ba cheart a bheith i gceist le cúiteamh i bhfoirm suim shocraithe teorainn a chur leis na costais riaracháin agus inmheánacha a bhaineann leis an aisghabháil. Ba cheart cúiteamh i leith na gcostas aisghabhála a chinneadh gan dochar d’fhorálacha náisiúnta ar dá réir a fhéadfaidh cúirt náisiúnta cúiteamh a dhámhachtain don chreidiúnaí i leith aon damáiste breise a bhaineann le híocaíocht dhéanach an fhéichiúnaí.’
[Aistriúchán neamhoifigiúil]
4
Foráiltear don mhéid seo a leanas le hAirteagal 1(1) agus (2) den Treoir sin:
‘1.   Is éard is aidhm leis an Treoir seo cur in aghaidh íocaíochtaí déanacha in idirbhearta tráchtála chun dea-fheidhmiú an mhargaidh inmheánaigh a áirithiú, agus, ar an gcaoi sin, iomaíochas gnóthas, agus go háirithe iomaíochas [fiontar beag agus meánmhéide] a chothú.
2.   Beidh feidhm ag an Treoir seo maidir le gach íocaíocht a dhéantar mar luach saothair ar idirbhearta tráchtála.’
[Aistriúchán neamhoifigiúil]
5
Seo a leanas foclaíocht Airteagal 2 den Treoir sin:
‘Chun críocha na Treorach seo, tá feidhm ag na sainmhínithe seo a leanas:
1)
ciallaíonn “idirbhearta tráchtála” idirbhearta idir gnóthais nó idir gnóthais agus údaráis phoiblí as a leanann seachadadh earraí nó soláthar seirbhísí ar luach saothair;
[...]
8)
ciallaíonn “suim atá dlite” an phríomhshuim ba cheart a íoc laistigh den tréimhse íocaíochta chonarthach nó reachtúil, lena n‑áirítear na cánacha, dleachtanna, tobhaigh nó muirir is infheidhme atá sonraithe sa sonrasc nó san iarraidh choibhéiseach ar íocaíocht;
[...]’
[Aistriúchán neamhoifigiúil]
6
De réir Airteagal 3(1) den Treoir sin:
‘Áiritheoidh na Ballstáit, i gcás idirbhearta tráchtála idir gnóthais, go bhfuil an creidiúnaí i dteideal ús ar íocaíochtaí déanacha gan gá le meabhrúchán, i gcás ina gcomhlíontar na coinníollacha seo a leanas:
a)
go bhfuil a oibleagáidí conarthacha agus dlíthiúla comhlíonta ag an gcreidiúnaí; agus
b)
nach bhfuair an creidiúnaí an tsuim atá dlite in am, mura rud é nach bhfuil an féichiúnaí freagrach as an moill.’
[Aistriúchán neamhoifigiúil]
7
Foráiltear don mhéid seo a leanas le hAirteagal 6(1) de Threoir 2011/7:
‘Áiritheoidh na Ballstáit, i gcás ina dtiocfaidh ús ar íocaíocht dhéanach chun bheith iníoctha in idirbhearta tráchtála i gcomhréir le hAirteagal 3 [...], go mbeidh an creidiúnaí i dteideal suim shocraithe EUR 40 a fháil ón bhféichiúnaí, ar a laghad.’
[Aistriúchán neamhoifigiúil]
An díospóid sna príomhimeachtaí agus na ceisteanna a tharchuirtear le haghaidh réamhrialú
8
An 3 Iúil 2019, thug na páirtithe sna príomhimeachtaí conradh léasa ar théarma neamhiata i gcrích maidir le háitreabh gnó atá lonnaithe sa Pholainn. De réir an chonartha sin, ceanglaíodh ar R.W. an méid a leanas a íoc le M.:
–
cíos móide cáin bhreisluacha;
–
muirir a bhaineann le seirbhísí fóntas poiblí a sholáthar (téamh, gás, leictreachas, etc.) chomh maith le muirir eile arna dtabhú ag an léasóir i dtaca leis na seirbhísí sin a sholáthar, agus
–
cnapshuim mhíosúil a bhaineann le ranníocaíocht as na muirir, an gcaiteachas agus as na costais maidir leis an réadmhaoin, go háirithe gnáthmhuirir na réadmhaoine agus cánacha bardasacha.
9
An 13 Meán Fómhair 2019, cuireadh comhaontú breise leis an gconradh lena ndearnadh go mbaineann sé le háitreabh gnó eile chomh maith.
10
Trí litir an 28 Bealtaine 2020, thug M. fógra do R. W. maidir le foirceannadh an chonartha léasa le héifeacht láithreach.
11
Os comhair an Sąd Rejonowy Katowice-Wschód w Katowicach (Cúirt Dúiche Katowice-Katowice Thoir, an Pholainn), arb í an chúirt a rinne an tarchur, tá sé á éileamh ag M. go n‑íocfadh R. W. as 26 shonrasc neamhíoctha, a bhaineann 8 acu le cíos, 11 acu le seirbhísí fóntas poiblí agus 7 acu leis an gcnapshuim dlite as an rannaíocht ag an tionónta as na muirir, caiteachas agus costais ar fad maidir leis an réadmhaoin, agus cnapshuim EUR 40 as gach sonrasc gan íoc faoin sprioc-am dá bhforáiltear.
12
Cuireann an chúirt a rinne an tarchur i dtreis gur léir ó Airteagal 1(2) de Threoir 2011/7, arna léamh i bhfianaise aithris 8 di, go bhfuil raon feidhme na Treorach sin teoranta d’íocaíochtaí arna ndéanamh ‘mar luach saothair ar idirbhearta tráchtála’, ach nach sainmhínítear an coincheap ‘luach saothair’ sa Treoir sin.
13
Mar sin féin, de réir na cúirte sin, i gcás ina bhfuil sé le meas nach mbaineann raon feidhme Threoir 2011/7 ach le híocaíochtaí arna ndéanamh ‘mar luach saothair ar idirbhearta tráchtála’, bheadh sé le tuiscint uaidh sin nach bhfuil i gceist leis an gcoincheap ‘suim atá dlite’, de réir bhrí Airteagal 2(8) di, ach an tsuim atá beartaithe chun luach saothair a íoc ar sheirbhís an chreidiúnaí féin, is é sin le rá, soláthar earra nó seirbhíse, agus nach n‑áireofaí leis íocaíochtaí arna ndéanamh chun críoch eile, amhail aisíocaíocht caiteachais nó táillí eile arna dtabhú ag an gcreidiúnaí i gcomhlíonadh an chonartha, i gcás ina bhfuil na nithe sin scartha de réir an chonartha sin.
14
Tugann an chúirt a rinne an tarchur faoi deara, áfach, go bhfágfaí lena leithéid de léiriú, i gcás ina gceanglaítear leis an gconradh ar an bhféichiúnaí a leithéid de chaiteachas nó a leithéid de tháillí a aisíoc, chun leasa an chreidiúnaí, go bhféadfadh éifeachtaí diúltacha a bheith ag íocaíocht dhéanach, ar dá réir a bhfuil na costais sin le tabhú ag an gcreidiúnaí, go sealadach ar a laghad, in ionad an fhéichiúnaí, ar chás airgeadais an chreidiúnaí sin, rud a bheadh contrártha do chuspóir Threoir 2011/7, eadhon cur in aghaidh a leithéide de chásanna, lena ndéantar dochar d’iomaíochas agus brabúsacht gnóthas sa mhargadh inmheánach.
15
Sna himthosca sin, chinn Sąd Rejonowy Katowice-Wschód w Katowicach (Cúirt Dúiche Katowice-Katowice Thoir, an Pholainn) bac a chur ar na himeachtaí agus an cheist seo a leanas a tharchur chuig an gCúirt le haghaidh réamhrialú:
‘Maidir le hAirteagal 2(8) de Threoir 2011/7/AE ó Pharlaimint na hEorpa agus ón gComhairle an 16 Feabhra 2011 maidir le cur in aghaidh íocaíochtaí déanacha in idirbhearta tráchtála (athmhúnlú), an bhfuil léiriú le déanamh amhail go dtagann, sa bhreis ar an bpríomhshuim as saintréith feidhmiúcháin an ghaoil chonarthaigh i gceist a sholáthraítear earraí nó seirbhísí dá réir, aisíoc na gcostas arna dtabhú agus an conradh á fheidhmiú, ar ghabh an féichiúnaí air féin de réir conartha go n‑íocfadh sé iad, faoina raon feidhme?’
Breithniú ar an gceist a tharchuirtear le haghaidh réamhrialú
16
Mar réamhphointe, ní mór a thabhairt chun cuimhne, de réir Airteagal 1(2) de Threoir 2011/7, go bhfuil feidhm ag an Treoir sin maidir le haon íocaíocht arna déanamh mar luach saothair ar ‘idirbhearta tráchtála’ agus go sainmhínítear an coincheap sin in Airteagal 2(1) den Treoir sin mar ‘idirbhearta idir gnóthais nó idir gnóthais agus údaráis phoiblí as a leanann seachadadh earraí nó soláthar seirbhísí ar luach saothair’. Tá an fhoráil sin le léamh i bhfianaise aithrisí 8 agus 9 sa bhrollach a ghabhann leis an Treoir sin, ónar léir go dtagann gach íocaíocht fúithi a dhéantar mar luach saothair ar idirbhearta tráchtála, lena n‑áirítear idirbhearta idir gnóthais phríobháideacha, agus ní idirbhirt le tomhaltóirí agus cineálacha eile íocaíochtaí (breithiúnas an 13 Eanáir 2022, New Media Development & Hotel Services, C‑327/20, EU:C:2022:23, mír 31 agus an cásdlí dá dtagraítear).
17
Chinn an Chúirt cheana féin nach mór léiriú a thabhairt ar Airteagal 2(1) de Threoir 2011/7 sa chaoi gur idirbheart tráchtála ar dá réir a sholáthraítear seirbhísí, de réir bhrí na forála sin, atá i gconradh faoinarb é an phríomhsheirbhís atá ann réadmhaoin a aistriú ar comaoin le húsáid go sealadach, amhail conradh maidir le háitreabh gnó a ghlacadh ar cíos, ar an gcoinníoll go ndearnadh an t‑idirbheart sin idir gnóthais nó idir gnóthais agus údaráis phoiblí (breithiúnas an 9 Iúil 2020, RL (Treoir maidir le cur in aghaidh íocaíochtaí déanacha), C‑199/19, EU:C:2020:548, mír 41.
18
Sa chás seo, is léir ón iarraidh ar réamhrialú gur gnóthais iad M. agus R. W. agus gur ghníomhaigh siad i gcomhthéacs a ngníomhaíochta gairmiúla. Dá bhrí sin, faoi réir fíorú ag an gcúirt a rinne an tarchur, is idirbheart tráchtála é an conradh léasa atá i gceist sna príomhimeachtaí de réir bhrí Threoir 2011/7 agus, dá bhrí sin, tagann na híocaíochtaí arna ndéanamh mar luach saothair ar an idirbheart sin faoi raon feidhme na Treorach sin.
19
Lena ceist, fiafraíonn an chúirt a rinne an tarchur, go bunúsach, an bhfuil Airteagal 2(8) de Threoir 2011/7 le léiriú sa chaoi go dtagann na suimeanna a gheall an féichiúnaí, faoin gconradh arna thabhairt i gcrích, a aisíoc leis an gcreidiúnaí de réir na gcostas arna dtabhú ag an gcreidiúnaí agus a bhaineann le comhlíonadh an chonartha sin faoin gcoincheap ‘suim atá dlite’ dá dtagraítear ann, sa bhreis ar an méid atá le híoc ag an bhféichiúnaí mar luach saothair ar an bpríomhsheirbhís arna soláthar dó ag an gcreidiúnaí i gcomhlíonadh an chonartha sin.
20
D’fhonn raon feidhme fhoráil dhlí an Aontais a chinneadh, ní mór foclaíocht na forála sin, an comhthéacs ina bhfuil sí agus na cuspóirí atá léi a chur san áireamh (breithiúnas an 29 Meán Fómhair 2015, Gmina Wrocław, C‑276/14, EU:C:2015:635, mír 25 agus an cásdlí dá dtagraítear).
21
Sainmhínítear le hAirteagal 2(8) de Threoir 2011/7 an coincheap ‘suim atá dlite’ mar ‘an phríomhshuim ba cheart a íoc laistigh den tréimhse íocaíochta chonarthach nó reachtúil, lena n‑áirítear na cánacha, dleachtanna, tobhaigh nó muirir is infheidhme atá sonraithe sa sonrasc nó san iarraidh choibhéiseach ar íocaíocht’.
22
Maidir le léiriú litriúil ar an bhforáil sin, ní mór a lua go dtugtar raon feidhme leathan don choincheap ‘suim atá dlite’ leis na téarmaí arna n‑úsáid ag reachtóir an Aontais.
23
Go deimhin, ar thaobh amháin, léirítear le húsáid an natha ‘lena n‑áirítear’ ag an reachtóir go raibh sé i gceist aige liosta neamhchuimsitheach a dhéanamh de roinnt nithe a d’fhéadfadh teacht faoin gcoincheap ‘suim atá dlite’. Ar an taobh eile, beartaítear leis ‘na cánacha, dleachtanna, tobhaigh nó muirir is infheidhme’ a chur leis an liosta sin le léiriú gur mhian le reachtóir an Aontais suimeanna a bheith i gceist chomh maith seachas an phríomhshuim arna híoc mar luach saothair ar an tseirbhís is saintréith den chaidreamh conarthach ach atá ceangailte leis mar sin féin agus ar gheall an féichiúnaí go n‑aisíocfadh sé í.
24
Mar sin, is léir ón léiriú litriúil ar an gcoincheap ‘suim atá dlite’ in Airteagal 2(8) de Threoir 2011/7 nach féidir an coincheap sin a theorannú don tsuim arna híoc mar luach saothair ar an bpríomhsheirbhís sa chaidreamh conarthach.
25
Treisítear an léiriú sin le comhthéacs na forála sin agus le cuspóir Threoir 2011/7.
26
Maidir leis an gcomhthéacs sin, ar an gcéad dul síos, foráiltear le hAirteagal 1(2) den Treoir sin go mbeidh feidhm aici maidir le haon íocaíocht arna déanamh mar luach saothair ar idirbhearta tráchtála, gan idirdhealú a dhéanamh idir na híocaíochtaí sin atá beartaithe chun luach saothair a thabhairt ar phríomhsheirbhís an chonartha agus na híocaíochtaí sin atá beartaithe chun críoch eile, amhail íocaíochtaí atá beartaithe chun na costais a aisíoc arna dtabhú ag an gcreidiúnaí i gcomhlíonadh an chonartha a chúiteamh.
27
Ar an dara dul síos, maidir le cuspóir Threoir 2011/7, ní mór a thabhairt chun cuimhne, de réir Airteagal 1(1) den Treoir sin beartaítear leis an Treoir seo le cur in aghaidh íocaíochtaí déanacha in idirbhearta tráchtála chun dea-fheidhmiú an mhargaidh inmheánaigh a áirithiú, agus, ar an gcaoi sin, iomaíochas gnóthas, agus go háirithe iomaíochas fiontar beag agus meánmhéide a chothú.
28
Is léir ó aithris 3 sa bhrollach a ghabhann leis an Treoir sin gur chuir reachtóir an Aontais san áireamh go mbíonn tionchar diúltach ag na híocaíochtaí déanacha sin ar leachtacht na ngnóthas agus go bhfágann siad gur deacra bainistíocht airgeadais a dhéanamh orthu, agus go mbíonn tionchar acu freisin ar a n‑iomaíochas agus a mbrabúsacht nuair is gá don chreidiúnaí maoiniú seachtrach a fháil de thoradh íocaíocht dhéanach (féach, chuige sin, breithiúnas an 20 Deireadh Fómhair 2022, BFF Finance Iberia, C‑585/20, EU:C:2022:806, mír 35).
29
Mar sin, fágtar le hAirteagal 1(1) de Threoir 2011/7, arna léamh i bhfianaise aithris 3 di, go mbeartaítear léi ní hamháin an íocaíocht dhéanach sin a dhíspreagadh, ionas nach mbeadh sí de leas airgeadais ag an bhféichiúnaí de dheasca íosleibhéal ús arna shonrascadh nó gan é a bheith ann ina leithéid de chás, ach an féichiúnaí a chosaint go héifeachtúil ar a leithéid de mhoilleanna chomh maith, ar mhaithe le háirithiú go bhfaigheadh sé a ghlaine sin de chúiteamh as na costais aisghabhála arna dtabhú aige agus is féidir. I ndáil leis sin, sonraítear le haithris 19 a ghabhann leis an Treoir sin gur cheart a áireamh sna costais aisghabhála freisin aisghabháil na gcostas riaracháin maille leis an gcúiteamh ar chostais inmheánacha arna dtabhú de thoradh íocaíochtaí agus gurb é an aidhm ba cheart a bheith i gceist le cúiteamh i bhfoirm suim shocraithe teorainn a chur leis na costais riaracháin agus inmheánacha a bhaineann leis an aisghabháil (breithiúnais an 20 Deireadh Fómhair 2022, BFF Finance Iberia, C‑585/20, EU:C:2022:806, mir 36 agus an cásdlí dá dtagraítear; agus an 1 Nollaig 2022, DOMUS-Software, C‑370/21, EU:C:2022:947, mír 27, agus an 1 Nollaig 2022, X (Ábhar leighis a sholáthar), C‑419/21, EU:C:2022:948, mír 36).
30
Ón taobh sin de, b’ionann léiriú a thabhairt ar ‘shuim atá dlite’ dá dtagraítear in Airteagal 2(8) de Threoir 2011/7 sa chaoi nach mbaineann sé leis an méid atá beartaithe chun luach saothair a íoc as príomhshuim an chonartha agus teorainn mhíchuí a chur le raon feidhme na Treorach sin agus an creidiúnaí a fhágáil gan cosaint ar iarmhairtí dochracha a bhaineann le híocaíochtaí déanacha a bhaineann le suimeanna eile a ghearrtar ar an bhféichiúnaí de réir an chonartha sin. Chuirfí i gcoinne an chuspóra maidir le féichiúnaithe a dhíspreagadh roimh íocaíochtaí déanacha a dhéanamh lena leithéid de léiriú, mar is léir ó Airteagal 1(1) de Threoir 2011/7, arna léamh i bhfianaise aithris 19 a ghabhann léi.
31
I bhfianaise an mhéid sin go léir, is é an freagra ar an gceist arna cur nach mór Airteagal 2(8) de Threoir 2011/7 a léiriú sa chaoi go dtagann na suimeanna a gheall an féichiúnaí, de réir an chonartha arna thabhairt i gcrích, a aisíoc leis an gcreidiúnaí de réir na gcostas arna dtabhú ag an gcreidiúnaí agus a bhaineann le comhlíonadh an chonartha sin faoin gcoincheap ‘suim atá dlite’ dá dtagraítear ann sa bhreis ar an méid atá le híoc ag an bhféichiúnaí mar luach saothair ar an bpríomhsheirbhís arna soláthar dó ag an gcreidiúnaí i gcomhlíonadh an chonartha sin.
Costais
32
Os rud é, a mhéid a bhaineann sé leis na páirtithe sna príomhimeachtaí, go bhfuil na himeachtaí mar chéim sa chás os comhair na cúirte a rinne an tarchur, baineann ceist na gcostas leis an gcúirt sin. Níl na costais a tabhaíodh trí bharúlacha a chur faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn an Chúirt Bhreithiúnais (an Naoú Dlísheomra) mar seo a leanas:
Maidir le hAirteagal 2(8) de Threoir 2011/7/AE ó Pharlaimint na hEorpa agus ón gComhairle an 16 Feabhra 2011 maidir le cur in aghaidh íocaíochtaí déanacha in idirbhearta tráchtála,
ní mór léiriú a dhéanamh mar seo a leanas:
tagann na suimeanna a gheall an féichiúnaí, de réir an chonartha arna thabhairt i gcrích, a aisíoc leis an gcreidiúnaí de réir na gcostas arna dtabhú ag an gcreidiúnaí agus a bhaineann le comhlíonadh an chonartha sin faoin gcoincheap ‘suim atá dlite’ dá dtagraítear ann, sa bhreis ar an méid atá le híoc ag an bhféichiúnaí mar luach saothair ar an bpríomhsheirbhís arna soláthar dó ag an gcreidiúnaí i gcomhlíonadh an chonartha sin.
Sínithe
(
*1
)	Teanga an cháis: an Pholainnis.
(
i
)	Is ainm bréige é ainm an cháis seo. Ní fhreagraíonn sé d’fhíorainm aon pháirtí sna himeachtaí.